Jablonovský tunel

Jablonovský tunel je železničný tunel medzi Lipovníkom a Jablonovom nad Turňou na trati Zvolen – Košice.

História 
Už po vzniku ČSR nastala potreba prepojení krajiny po celej jeho dĺžke. Existencia jedinej trate – Košicko-bohumínskej železnice, nevyhovovala kapacitným ani strategickým požiadavkám a tak bolo rozhodnuté o vytvorení juhoslovenskej transverzály. Realizácia spojenia juhozápadu s východom krajiny cez Zvolen a Rožňavu mala prebehnúť prepojením už existujúcich tratí a vybudovaním nového úseku pri Rožňave s tunelom popod Jablonovské sedlo. Realizáciu zámeru však prekazila viedenská arbitráž, na základe ktorej bola veľká časť územia, kadiaľ mala trať viesť, zabratá Maďarskom. 

Po ukončení druhej svetovej vojny a obnovení pôvodných hraníc bola znovu nastolená aj myšlienka prepojenia tratí. Nárastom prepravy so ZSSR vznikla potreba rozšíriť kapacitu Košicko-bohumínskej železnice a vybudovaním alternatívneho prepojenia túto trať odľahčiť. Jablonovský tunel, ktorý bol hlavnou stavbou na chýbajúcom úseku medzi Rožňavou a Turňou nad Bodvou, je dlhý 3148 metrov a jeho výstavba začala 27. októbra 1951. Tunel bol budovaný modifikovanou rakúskou tunelovacou metódou a odovzdaný do používania 23. januára 1955, hoci dokončený bol už v jeseni 1954. 

Nový tunel tak prepojením existujúcich tratí vytvoril južnú magistrálu, ktorá spolu so stredoslovenskou transverzálou a severnejšie trasovanou traťou družby dodnes tvorí hlavné železničné prepojenia východu a západu Slovenska.

V budúcnosti sa 50 metrov pod tunelom plánuje výstavba dvojrúrového cestného tunelu Soroška na R2.

Referencie

Pozri aj 
 Zoznam železničných tunelov na Slovensku

Zdroj 
 Tunel na rail.sk

Železničné tunely na Slovensku